UPDATE. Genoveva Grigoroscuț, administrator special Realitatea Media spune, într-un punct de vedere pentru Paginademedia.ro, că "NIMENI nu a fost obligat să vină la muncă în această perioadă". În ceea ce privește adeverința de voluntar, administratorul special explică faptul că "mai multe persoane au solicitat adeverințe pentru a se putea deplasa și doar acelea, ca urmare a cererii lor, au primit acea hârtie".

Punctul de vedere complet, în articol.

Publicitate

Angajați ai postului de televiziune Realitatea Plus sunt, în același timp, în șomaj tehnic și voluntari, spune sindicatul MediaSind.

"Am fost sesizați de angajați ai postului de televiziune că, în timp ce au fost trimiși în șomaj tehnic, au fost chemați în continuare să lucreze", a declarat pentru Paginademedia.ro Cristi Godinac, președintele MediaSind.

Este vorba, spune Godinac, de angajați din zona tehnică, nu din zona redacțională - operatori, sunetiști, șoferi.

Trimiși în șomaj, dar chemați la lucru

Angajați ai postului TV ne-au povesti ce s-a întâmplat, spune Godinac:

"Au primit o decizie de intrare în șomaj tehnic, prin care au fost anunțați că li se suspendă contractul de muncă și că intră în șomaj tehnic, ceea de înseamnă că vor primi 75% din salariu. În decizie se spune că ei sunt, conform legii, la dispoziția angajatorului. Dar asta înseamnă că angajatorul te poate chema când se reia activitatea.

Folosindu-se de această portiță, angajații au fost chemați la muncă. Ne-au chemat șefii noștri, verbal, nu există ceva scris, ca să lucrăm ca și până acum, ne-au povestit ei. Asta deși se află în șomaj tehnic.

Celor care au fost chemați li s-a dat o adeverință - ca să o poată arăta Poliției, dacă sunt opriți - cum că ei vin la muncă în voluntariat", mai spune președintele sindicatului MediaSind.

Contactat de Paginademedia.ro, Maricel Păcuraru, acționar al postului a declarat doar că "Îmi pare rău, eu nu am decât calitatea de antreprenor acolo. Vorbiți cu cei care se ocupă de administrare. Sărbători Fericite". După care a încheiat brusc discuția.

Adeverința primită de un angajat

Apelul MediaSind:

În urma sesizările primite din partea unor angajați ai SC Realitatea Media SA, Sindicatul Român al Jurnaliștilor MediaSind a luat act, cu indignare, de practicile ilegale ale conducerii acestei instituții de presă, care obligă angajații să lucreze în regim de voluntariat, deși aceștia se află în șomaj tehnic.

Conform documentelor primite la MediaSind, angajații instituției au fost trimiși în șomaj tehnic începând cu data de 7 aprilie 2020, contractele de muncă au fost suspendate, urmând să beneficieze de o indemnizație de 75 % din salariul de bază conform dispozițiilor art 53 alin 1 din Codul Muncii.

Profitând de actualul context sanitar și folosind o schemă ieftină de înșelăciune, în dauna angajaților și a statului român, conducerea instituției a considerat că acum este oportun ca să-și crească veniturile.

Deși au intrat în șomaj tehnic, veniturile diminuându-se drastic, angajații Realitatea Plus sunt obligați să presteze aceleași activități redacționale, în condițiile în care contractele de muncă sunt suspendate. Potrivit adeverinței (vezi foto) eliberate de administratorul special al societății, Genoveva Grigoroscut, aceștia ar presta, chipurile, un fel de voluntariat, deși nu au semnat niciun contract în acest sens.

Practic ne aflăm într-o stare de ilegalitate gravă pentru că, desi salariații figurează în șomaj tehnic, deci ar trebui să stea acasă- și angajatorul primește de la stat sume importante pentru susținerea lor- aceștia sunt obligați să lucreze, prestând aceeași muncă dar cu salariile diminuate.

Având în vedere aceste fapte grave, Sindicatul Român al Jurnaliștilor MediaSind solicită conducerii Realitatea Media să înceteze de îndată aceste practici ilegale și să achite angajaților salariile în cuantumul prevăzut în contracte individuale de muncă, conform muncii prestate.

De altfel, pentru aceste derapaje grave vom sesiza instituțiile abilitate!

Administratorul special Realitatea Media: " NIMENI nu a fost obligat să vină la muncă în această perioadă "

Genoveva Grigoroscuț, administrator special Realitatea Media spune, într-un punct de vedere pentru Paginademedia.ro, că "NIMENI nu a fost obligat să vină la muncă în această perioadă".

În ceea ce privește adeverința de voluntar, administratorul special explică faptul că "mai multe persoane au solicitat adeverințe pentru a se putea deplasa și doar acelea, ca urmare a cererii lor, au primit acea hârtie".

Genoveva Grigoroscuț, pentru Paginademedia.ro:

"Din cauza situației de criză economică în care ne situăm, ca urmare a pandemiei de coronavirus, Realitatea Media a fost nevoită să trimită angajați în șomaj tehnic. Nimeni nu a fost însă obligat să vină la muncă.

Repetăm: NIMENI nu a fost obligat să vină la muncă în această perioadă. Mai multe persoane au solicitat adeverințe pentru a se putea deplasa și doar acelea, ca urmare a cererii lor, au primit acea hârtie.

Ca urmare a acuzațiilor false MediaSind, Realitatea Media îi somează pe cei care au publicat aceste lucruri nefondate să prezinte de urgență probe care să susțină că vreun angajat a fost obligat să vină la muncă.

De asemenea, vă informăm că Realitatea Media își rezervă dreptul de a-i acţiona în judecată pe cei care au lansat sau care au propagat aceste acuzații nefondate, menite să aducă grave prejudicii de imagine."

Petrişor Obae

petrisor.obaepaginademedia.ro